Μα Ρέινι

Η Γκέρτρουντ Πρίτζετ (Gertrude Pridgett, Κολάμπας, Τζόρτζια, 26 Απριλίου 1886 - Ρόουμ, 22 Δεκεμβρίου 1939), γνωστή με το ψευδώνυμο Μα Ρέινι (Ma Rainey), ήταν Αμερικανίδα τραγουδίστρια των μπλουζ, της τζαζ και του βοντβίλ, κωμική ηθοποιός και χορεύτρια μίνστρελ παραστάσεων. Υπήρξε από τις πρώτες και σημαντικότερες επαγγελματίες μπλουζ τραγουδίστριες, γεγονός για το οποίο έχει χαρακτηριστεί και «μητέρα» του είδους.

Έχει εμπνεύσει πληθώρα ταινιών και  σειρών, όπως για παράδειγμα η οσκαρική ταινία Η Θρυλική Μα Ρέινι (Ma Rainey's Black Bottom).

Βιογραφία 

Η Γκέρτρουντ Πρίτζετ γεννήθηκε στις 26 Απριλίου 1886 στο   Κολάμπας της Τζόρτζια. Η καριέρα της ξεκίνησε μέσα από τη συμμετοχή της σε διαγωνισμό ταλέντων στο Κολόμπους της Τζόρτζια, όταν ήταν περίπου δώδεκα ετών και λίγο αργότερα εργάστηκε ως τραγουδίστρια σε καμπαρέ. Μαζί με το σύζυγό της, Γουίλ 'Πα' Ρέινι, συμμετείχε στο μίνστρελ συγκρότημα του Φρεντ Σ. Γουόλκοτ Rabbit Foot Minstrels, μέχρι το 1916, όταν ίδρυσαν το δικό τους σχήμα Rainey and Rainey, Assassinators of the Blues. Αν και στις εμφανίσεις της χρησιμοποιούσε το όνομα Μαντάμ Γκέρτρουντ, έγινε τελικά περισσότερο γνωστή με το ψευδώνυμο Μα (συντομογραφία του Μάμα), είτε γιατί αποτελούσε μητρική φιγούρα, είτε παραπέμποντας σε μια φιλήδονη και επιθυμητή γυναίκα. Η πρώτη της ηχογράφηση χρονολογείται το 1923 και μέσα σε μια πενταετία είχε στο ενεργητικό της περισσότερες από 100 ηχογραφήσεις. Η φήμη της εξαπλώθηκε σημαντικά με τραγούδια όπως το Bo-Weevil Blues και Moonshine Blues, κυρίως στις τάξεις μαύρων και λευκών του αμερικανικού Νότου. Τη δεκαετία του 1920 περιόδευσε μαζί με την ορχήστρα Georgia Jazz Band. Συνεργάστηκε ακόμα με την ορχήστρα του Φλέτσερ Χέντερσον και γνωστούς μουσικούς της τζαζ, όπως ο Λούις Άρμστρονγκ. Αρκετοί θρύλοι συνοδεύουν τη σχέση της με την τραγουδίστρια Μπέσι Σμιθ. Λέγεται πως η Ρέινι την απήγαγε προκειμένου να συμμετάσχει στις παραστάσεις της και πως την έμαθε να τραγουδά τα μπλουζ. Ο διαδεδομένος αυτός θρύλος έχει διαψευστεί, δεδομένο θεωρείται ωστόσο πως η Μπέσι Σμιθ επηρεάστηκε από τη Μα Ρέινι και υιοθέτησε στοιχεία από τις παραστάσεις της. Εικάζεται πως η σχέση τους υπήρξε ακόμα ερωτική. Υπάρχουν ισχυρές ενδείξεις πως η Ρέινι, όπως και η Μπέσι Σμιθ, ήταν πράγματι αμφισεξουαλική. Αποσύρθηκε από το τραγούδι το 1935 και επέστρεψε στη γενέτειρά της όπου ανέλαβε την ίδρυση και διεύθυνση δύο θεάτρων.

Περιγράφεται ως κοντή, εύσωμη και μελαψή γυναίκα, που συνήθιζε να φορά πολλά κοσμήματα. Εκπρόσωπος των «κλασικών μπλουζ», η Μα Ρέινι επηρέασε πολλούς μουσικούς και τραγουδίστριες, έχοντας καθοριστική συμβολή στη διαμόρφωση του είδους. Το έργο της υπήρξε γενικά στενά συνδεδεμένο με την παράδοση των φολκ μπλουζ. Χαρακτηρίζεται για την ευαισθησία στις ερμηνείες της και τη βαθιά κοντράλτο φωνή της, στοιχεία που ωστόσο δύσκολα διακρίνονται μέσα από τις ηχογραφήσεις της, λόγω της κακής ποιότητάς τους. Κλασικές θεωρούνται οι ερμηνείες της στα τραγούδια See See Rider (1924) και Soon This Morning (1927). Ο εύθυμος χαρακτήρας της διακρίνεται σαφώς μέσα από το Black Bottom (1927). Συμπεριλήφθηκε στο Blues Hall of Fame το 1983, στο Rock and Roll Hall of Fame το 1990 και στο Georgia Music Hall of Fame το 1992. Το 1994 τυπώθηκε αμερικανικό γραμματόσημο προς τιμή της.

Παραπομπές

Πηγές
Paul Oliver: 'Rainey Ma', Grove Dictionary of Music and Musicians, Oxford University Press 
G. Herzhaft, P. Harris, J. Haussler, A.J. Mikofsky, Encyclopedia of the blues, University of Arkansas Press, 1997
"Ma Rainey." Encyclopædia Britannica. 2010.
S.R. Lieb, Mother of the Blues: a Study of Ma Rainey, Amherst, MA, 1981

Εξωτερικοί σύνδεσμοι 

"Gertrude “Ma” Rainey", New Georgia Encyclopedia 

Μπλουζ μουσικοί
Αμερικανίδες τραγουδίστριες